ПРОЕКТ

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**от**

**ИВЕЛИНА ВАСИЛEВА - МИНИСТЪР НА ОКОЛНАТА СРЕДА И ВОДИТЕ**

**Относно:** Проект на Решение на Министерския съвет за предложение до Народното събрание за ратифициране на Споразумението за предоставяне на консултантски услуги между Министерството на околната среда и водите на Република България и Международната банка за възстановяване и развитие и проект на Закон за ратифициране на Споразумение за предоставяне на консултантски услуги между Министерството на околната среда и водите на Република България и Международната банка за възстановяване и развитие

**УВАЖАЕМИ ГОСПОДИН МИНИСТЪР – ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Решение на Министерския съвет за предложение до Народното събрание за ратифициране на Споразумението за предоставяне на консултантски услуги между Министерството на околната среда и водите на Република България и Международната банка за възстановяване и развитие и проект на Закон за ратифициране на Споразумение за предоставяне на консултантски услуги между Министерството на околната среда и водите на Република България и Международната банка за възстановяване и развитие, подписано на 28.09.2016 г., за Министерството на околната среда и водите от министъра на околната среда и водите и за Международната банка за възстановяване и развитие, от постоянния представител за България г-н Тони Томпсън.

**Проектът на Споразумение за предоставяне на консултантски услуги между Министерството на околната среда и водите на Република България и Международната банка за възстановяване и развитие е одобрен с Протокол № 39 от Заседание на Министерския съвет на 20.09.2016 г.**

Като страна по Протокола от Киото, на основание чл. 10, т. „б”, Република България e задължена да разработи Национална стратегия за адаптация, която в ролята на основен план за действие срещу влиянието на климатичните промени има за цел да отговори на съществуващата и засилваща се уязвимост на страната ни от последиците от изменението на климата. Задължението за изготвяне на Национална стратегия за адаптация произтича и от Закона за ограничаване изменението на климата, където в чл. 9 е предвидено, че министърът на околната среда и водите, съвместно с компетентните министри и след консултации с Националния експертен съвет по изменение на климата, изготвя проект на Национална стратегия за адаптация, която да обхваща периода до 2030 г.

Първият етап от разработването на стратегията е приключил в началото на месец юни 2014 г. с разработването на рамков документ *„Анализ и оценка на риска и уязвимостта на секторите в българската икономика от климатичните промени“*.

Вторият етап на разработването на Национална стратегия за адаптация към изменението на климата следва да надгради събраните и оценени данни в рамковия документ и чрез макроикономически анализ и формулиране на конкретни мерки за адаптация да даде цялостния облик на стратегическите действия, чието реализиране да намали уязвимостта на страната ни от последиците от изменящия се климат. Стратегията ще формулира конкретни мерки по сектори, срок за изпълнение на мерките, необходими ресурси и отговорни институции.

Разработването на Националната стратегия за адаптация към изменението на климата и План за действие е предвидено в бюджета на Приоритетна ос 2 „Ефективно и професионално управление в партньорство с гражданското общество и бизнеса“ на Оперативна програма „Добро управление“ 2014-2020 г., процедура BG05SFOP001-2.001 „Стратегически проекти в изпълнение на Стратегията за развитие на държавната администрация 2014-2020 г., ПОС, ПИК и НАТУРА 2000“. **Изпълнител на предстоящия проект по горепосочената оперативна програма, ще бъде Световната банка, част от която е Международната банка за възстановяване и развитие.**

**Споразумението е сключено на 28 септември 2016 г., след съгласуване по реда на чл. 32 от Устройствения правилник на Министерски съвет и на неговата администрация и приемане на решение на Министерския съвет за одобряване на проекта на споразумение като основа за водене на преговори.** Споразумението е сключено в изпълнение на Меморандума за разбирателство между Правителството на Република България и Международната банка за възстановяване и развитие за партньорство и подкрепа при усвояване на Европейските структурни и инвестиционни фондове за периода 2014-2020 г. В раздел II на Меморандума е предвидено, че подкрепата на Банката ще бъде фокусирана в специфични съществени области, сред които е предоставяне на услуги в сферата на околната среда.

Споразумението предвижда осъществяване на следните дейности, които Международната банка за възстановяване и развитие ще изпълни за постигане на горепосочените цели:

1. Извършване на макроикономически анализ на последиците от изменението на климата. Ще бъде изготвена оценка на социалните и икономическите последици от въздействието на климатичните промени, както и на конкретни мерки за адаптация, на база обективни показатели като БВП, доход на глава от населението, секторна продукция и ниво на заетост. Ще бъдат оценени най-ефективните мерки за адаптация от гледна точка тяхната разходоефективност.
2. Осъществяване на секторен анализ чрез провеждане на секторни оценки на следните сектори: ***селско стопанство; горско стопанство; биологично разнообразие и екосистеми;* *воден сектор; енергия; транспорт; инфраструктура и строителство; градска среда; човешко здраве; туризъм****.* Този анализ ще обособи най-характерните рискове от изменението на климата и перспективите за развитие на всеки сектор до 2030 г.
3. Предвижда се разработването на план за комуникация със заинтересованите страни, в т.ч. местните власти и обществеността за прилагане мерките за адаптация и идентифициране на възможните рискове от климатичните промени, както и включване на медиите в процеса, с оглед повишаване информираността на обществеността. В рамките на тази дейност ще се осъществи подготовка за разработването на план за действие за развитие на капацитета на Министерството на околната среда и водите и съответните централни и местни администрации относно координацията по въпросите, свързани с климатичните промени, която ще се осъществява и чрез двата съвета към Министерството на околната среда и водите - Национален експертен съвет по изменение на климата и Координационен съвет по изменение на климата.

С цел осигуряване на **широко обществено участие,** всеки етап от разработването на стратегията ще бъде обсъждан от **Националния експертен съвет по изменение на климата** – консултативен орган към министъра на околната среда и водите, представен от всички заинтересувани правителствени и неправителствени институции. За осигуряване на по-голяма оперативност при съгласуването на отделните документи, съставляващи Стратегията, със Заповед РД-230/26.04.2016 г. на министъра на околната среда и водите, е създаден **Координационен съвет по изменение на климата**, който се състои от компетентните заместник-министри.

Предвижда се **окончателният проект** на Национална стратегия за адаптация да бъде изготвен от Международната банка за възстановяване и развитие през ноември 2017 г., след което ще се проведе процедура по екологична оценка и оценка за съвместимост с предмета и целите на защитените зони, съответно по Закона за опазване на околната среда и Закона за биологичното разнообразие.

Проектът на Решение на Министерския съвет е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация.

Предложеният проект на Решение няма да доведе до пряко или косвено въздействие върху държавния бюджет. В тази връзка е изготвена финансова обосновка съгласно Приложение 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Проектът не предвижда хармонизация на актовете на Европейския съюз, поради което не се налага да бъде изготвена справка за съответствие с европейското право.

**УВАЖАЕМИ ГОСПОДИН МИНИСТЪР – ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 15, ал. 1 от Закона за международните договори на Република България и чл. 8, ал. 1 от Устройствения правилник на Министерския съвет и на неговата администрация, предлагам Министерският съвет да приеме Решение, с което да предложи на Народното събрание на основание чл. 85, ал. 1, т. 4 от Конституцията на Република България да ратифицира със закон Споразумението за предоставяне на консултантски услуги между Министерството на околната среда и водите на Република България и Международната банка за възстановяване и развитие.

**ИВЕЛИНА ВАСИЛЕВА**

*Министър на околната среда и водите*